Ego Odo, dux Burgundie, laudo et concedo donum quod Mathildis, comitissa Tornodori, nostra consanguinea, fecit capitulo Cluniacensi, pro anniversario suo, scilicet quartam partem unius ville que vocatur Hid, quam emit a patre meo, sicut continetur in litteris patris mei quas ipsa habet; et quia villa est de meo casamento, donum litteris meis sigillo apposito confirmo, sicut pater meus concessit et laudavit litteris suis, quas comitissa dicta habet apud se. Hujus rei testes sunt: Odo, archipresbiter de Toillun, Matherus Destez, Macrus Daci, Guillelmus Odreiz, Johannes de Toillun. Actum est hoc anno millesimo centesimo nonagesimo primo ab incarnatione Domini.